b'\n_START_ARTICLE_\nSence pod Matajurjem\n_START_SECTION_\nZgodba\n_START_PARAGRAPH_\nTonka je mlado in lepo dekle iz vasi Osredek, v katero je zaljubljen va\xc5\xa1ki fant Tonac, ona pa mu ljubezen vra\xc4\x8da. \xc5\xbdivljenje na vasi je ve\xc4\x8dinoma te\xc5\xbeko in tudi pri Tonkini dru\xc5\xbeini ni druga\xc4\x8de, zato mora iti kot slu\xc5\xbekinja slu\xc5\xbeit v mesto k dru\xc5\xbeini Schober. Pri delu je zelo ubogljiva in pridna, zato je gospa Schober z njo zadovoljna. Sprejme jo tudi gospodar, ki se ji hkrati preve\xc4\x8d pribli\xc5\xbea, a njega se Tonka otrese brez te\xc5\xbeav. Njegov sin Oto, ki je \xc5\xbee poro\xc4\x8den pa je nenasiten, ho\xc4\x8de spoznati, kako ljubijo Slovenke in jo zato nekega ve\xc4\x8dera na pol nezavestno posili. Tonki se s tem podre svet, ne ve, \xc4\x8de jo bo Tonac sploh \xc5\xa1e lahko ljubil, potem pa nad njo pride \xc5\xa1e ve\xc4\x8dja nesre\xc4\x8da. Ugotovi, da je nose\xc4\x8da, vendar je za splav \xc5\xbee prepozno. Sku\xc5\xa1a si pomagati sama, a ji vseeno ne uspe. Domov se zaradi sramu sploh ne vra\xc4\x8da ve\xc4\x8d. Ko rodi sina, ga da v rejo neki gospodinji in zanj pla\xc4\x8duje pre\xc5\xbeivnino. Ve\xc4\x8dkrat ga obi\xc5\xa1\xc4\x8de, a le zato, da gospodinji da denar, na noben na\xc4\x8din ga no\xc4\x8de sprejeti za svojega in ga celo sovra\xc5\xbei. Zanj daje ves denar, ki ga zaslu\xc5\xbei. Zaradi tega ne more finan\xc4\x8dno pomagati svoji materi, ki kmalu zatem umre. Po smrti matere se preseli na Osredek, da bi skrbela za hi\xc5\xa1o. Kmalu zatem prideta k njej karabinjerja (oro\xc5\xbenika), ki zahtevata, naj otroka vzame k sebi, ker zanj ne pla\xc4\x8duje ve\xc4\x8d pre\xc5\xbeivnine. Tonka kasneje, \xc4\x8deprav nerada, to stori. Na za\xc4\x8detku ho\xc4\x8de otroka skrivati, on pa je ne mara in kmalu vsa vas izve za njen "greh". Nad sinom se iz\xc5\xbeivlja in ga pretepa. Ko se sre\xc4\x8da s Tonacem, mu pove vse, kar se ji je zgodilo. On ji verjame, vzame otroka Pina za svojega in se s Tonko poro\xc4\x8di. Po vsem tem Pino svojo mater vzljubi, tako tudi ona njega. So\xc4\x8dasno z dogajanjem poteka vojna, partizani, med katerimi je tudi Tonac, se borijo za svoje pravice in za domovino.\n_START_SECTION_\nKritike, polemike, literarna zgodovina\n_START_PARAGRAPH_\n\xc2\xbb[Delo] deloma sodi v okvir knjig s parti\xc2\xadzansko tematiko. [...] V knjigi je zajet \xc4\x8das od nekaj let pred drugo svetovno vojno pa do konca vojne. [...] [Knjigo] lahko ocenimo in obravnavamo kot delo z resnimi literarnimi ambicijami. Avtorica je s poznavanjem ljudi in dogodkov v Bene\xc5\xa1ki Sloveniji napisala zani\xc2\xadmivo delo, ki je hkrati dokument \xc4\x8dasa in pri\xc4\x8devanje o ljudeh, o njihovih osebnih problemih in njihovem boju za priznanje nacionalnih pravic. [...] Pisateljica obvlada situacije, dogodke opisuje objektivno, s skoraj epsko \xc5\xa1irino, njeni ljudje so nam blizu.\xc2\xab\xc2\xa0Dobro je opisala Tonko in Tonaca, nekatere druge osebe pa so posre\xc4\x8deno opisane le v detajlih.\xc2\xa0\xc2\xbb[J]asnega prereza njihovih zna\xc4\x8dajev [...] nam kljub resnim prizadevanjem ni znala podati. [...] \xc4\x8ceprav so Sence pod Matajurjem prvo obse\xc5\xbenej\xc5\xa1e literarno delo Stanke Vilharjeve, so \xc5\xbee pre\xc5\xa1le golo informativno opisnost. Sence pod Matajurjem so za\xc2\xadnimiv kolektivni roman s snovjo, ki je v slovenski knji\xc5\xbeevnosti \xc5\xa1e vse premalo obdelana, prispevek pa je knjiga tudi kot delo, ki naj pomaga pri \xc4\x8dim bolj vsestranski osvetlitvi na\xc5\xa1ega narodnoosvobodilnega boja.\xc2\xab\xc2\xa0(Jo\xc5\xbee Pre\xc5\xa1eren 1964: 655, 656)\n_START_SECTION_\nDogajali\xc5\xa1\xc4\x8da\n_START_PARAGRAPH_\nZgodba se odvija na vasi Osredek, malo pa tudi v mestu, ki ni imenovano. Vse se dogaja pod Matajurjem, 1642 m visoko goro v Bene\xc5\xa1ki Sloveniji. Vas Osredek na zemljevidih ni izpri\xc4\x8dana.'